‘જંજીર’ દ્વારા બચ્ચન રાતોરાત સુપરસ્ટાર ગણાવા લાગ્યા અને પછી તો ચાર દાયકા જેટલી લાંબી કારકિર્દીમાં લગભગ અઢારેક ફિલ્મોમાં પોલીસ અધિકારીની ભૂમિકાઓ ભજવી. દરેક ફિલ્મમાં પાછી એકબીજાથી અલગ રીતે રજૂ કરી બતાવી. મનમોહન દેસાઈની ફિલ્મ ‘પરવરિશ’માં પોલીસકર્મી શમ્મી કપૂર ડાકુના દીકરાને દત્તક લે છે જે મોટો થઈને પોલીસ ઓફિસર બને છે, એ રોલમાં બચ્ચન છે. જ્યારે શમ્મી કપૂરનો જે ખરો દીકરો હોય છે તે ગુનેગાર (વિનોદ ખન્ના) બને છે. ક્લાઇમેક્સમાં બચ્ચન પોતાના ભાઈને એક્સપોઝ કરે છે અને ત્યારે દેખાય છે કે પોલીસ અધિકારીએ એક માણસ તરીકે પોતાની સંવેદનાઓ અને નૈતિકતા વચ્ચેના સંઘર્ષનો સામનો કરવો પડતો હોય છે. દિગ્દર્શક શક્તિ સામંતે ‘ગ્રેટ ગેમ્બલર’માં અમિતાભ બચ્ચનને ડબલ રોલમાં ચમકાવ્યા. જેમાંથી એક પોલીસ છે તો બીજો ગુનેગાર છે. ‘ગ્રેટ ગેમ્બલર’ મૂળે એક મનોરંજક ફિલ્મ હતી, પણ ઓળખની જે ગંભીર સમસ્યા રજૂ કરી હતી તેના પરથી ખ્યાલ આવે કે કદાચ આથી પણ વધુ ગંભીર સમસ્યાઓનો સામનો પોલીસકર્મીઓના કુટુંબીજનોએ કર્યો હશે જેનો આપણને અંદાજ પણ નથી. વ્યવસાય કોઈ પણ હોય દરેક વ્યક્તિની પોતાની એક લવસ્ટોરી હોવાની! ‘રામ બલરામ’માં પોલીસઅધિકારી બચ્ચન રેખાની ખોવાયેલી સોનાની બંગડીને બદલે નકલી બંગડી રાખી દે છે જેથી તે રેખા સાથે સંબંધ કેળવી શકે.